Vlootbasis-inbraak: Man gevonnisFoto: SA vloot Duncan Gouvias (22), een van drie jong mans wat in hegtenis geneem is ná ŉ inbraak by die vlootbasis in Simonstad verlede jaar, is tot 43 jaar tronkstraf gevonnis. Kapt. Lloyd Ramovha, woordvoerder van die Valke in die Wes-Kaap, het Donderdag gesê Gouvias is verlede week in die Wynberg-streekhof gevonnis nadat hy skuldig gepleit het op aanklagte van inbraak en verskeie oortredings van die Vuurwapenbeheerwet. “Gouvias is altesaam tot 43 jaar tronkstraf gevonnis nadat hy skuldig bevind is op vyf verskillende aanklagte. Die vonnisse, wat strek van vyf tot 13 jaar (wat vir vyf jaar opgeskort is) per aanklag, sal gelyktydig uitgedien word en die beskuldigde sal effektiewelik ses en ŉ half jaar tronkstraf moet uitdien,” het Ramovha gesê. Maroela Media het vroeër berig Gouvias is einde Julie deur die Valke in hegtenis geneem saam met twee medepligtiges, Dilian Sewkumar (18) en Karabo Ramokgopa (19). Die inbraak was op 23 Julie waartydens onder meer handgranate, ŉ verskeidenheid vuurwapens, ammunisie en weermagtoerusting gesteel is. Al drie het op 1 Augustus vir die eerste keer in die Simonstad-landdroshof verskyn. Die saak is tot 23 Februarie uitgestel wanneer Sewkumar en Ramokgopa na verwagting gaan pleit. Sewkumar is steeds in aanhouding en Ramokgopa is in huisarres.